钦定古今图书集成/明伦汇编/官常典/第646卷 > 王涣 任峻 > 路去病
## 钦定古今图书集成/明伦汇编/官常典/第646卷 > 王涣 任峻 > 路去病

按《北齐书循吏传》：“去病，阳平人也。风神疏朗，仪表瓌
异，释褐开府参军。敕用土人为县宰，以去病为定州
饶阳令。去病明闲时务，性颇严毅，人不敢欺。然至廉
平，为吏民叹服，擢为成安令。京城下有邺、临漳、成安
三县，辇毂之下，旧号难治。重以政乱时难，纲维不立，
功臣内戚，请嘱百端，去病消息事宜，以理抗答。势要”
之徒，虽厮养小人，莫不惮其风格，亦不至嫌恨。自迁
邺以还，三县令治术，去病独为称首。周武平齐，重其
能官，与济阴郡守公孙景茂二人不被替代，发诏褒
扬。隋大业中，卒于冀氏县令。